Kyk: Watervloei by Augrabies oorskry 3 000 kubieke meterDrie van die sewe uitkykpunte by die Augrabieswaterval Nasionale Park is om veiligheidsredes tydelik gesluit. (Foto: Verskaf / SANParke) Drie van die sewe uitkykpunte by die Augrabieswaterval Nasionale Park in die Noord-Kaap is om veiligheidsredes gesluit nadat die Oranjerivier by dié park tot ŉ massiewe 3 000 kubieke meter per sekonde toegeneem het. Besoekers kan egter steeds die skouspelagtige waters van die ander vier uitkykpunte by die park geniet. Die park bly ook steeds vir dag- en oornagbesoekers oop. SANParke sê in ŉ verklaring dat die sterk watervloei na verwagting tot die naweek sal voortduur, waarna dit stelselmatig sal afneem. “Dit beteken dat daar ongeveer vir die volgende drie weke nog hoë watervlakke sal wees. Drie van die sewe uitkykpunte by die Augrabieswaterval Nasionale Park is om veiligheidsredes tydelik gesluit. (Foto: Verskaf/ SANParke) “Weens hierdie hoë watervlakke het SANParke se bestuur drie uitkykdekke by die waterval tydelik as ŉ veiligheidsmaatreël gesluit en om te verseker dat besoekers die waterval met gemoedsrus kan geniet.” Maroela Media het vroeër berig dat die normale vloei van die Oranjerivier gewoonlik tussen 20 en 50 kubieke meter per sekonde is. Die watervlakke het toegeneem omdat die Vanderkloof- en Gariepdam albei meer as 100% vol is en water in die Oranjerivier vrygelaat is. Dit vloei dan via die Oranjerivier na die park. Die toename in die vloei van die rivier het ook duisende nuwe besoekers na die park gelok om die magtige waterval te aanskou. Menige mense het intussen foto’s en video’s van die aangrypende watertonele by die park op sosiale media gedeel. A sight to behold….#Augrabies#WaterFalls#NorthenCape#Upington pic.twitter.com/Q58erTO1yS — Whilma Liedeman (@WhilmaL) January 24, 2022 #Augrabies pic.twitter.com/mk2TAEmvv1 — Magnar (@zacritic) January 7, 2022 In Februarie verlede jaar was die water net so hoog en het dit net onder 3 000 kubieke meter per sekonde gedraai.